### NN 94/2021 (27.8.2021.), Obvezatne upute broj LS I – redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

1702

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 26. kolovoza 2021. donijelo je

OBVEZATNE UPUTE BROJ LS I

REDOSLIJED IZBORNIH RADNJI I TIJEK ROKOVA

1. Odlukom Vlade Republike Hrvatske o raspisivanju prijevremenih izbora za Gradsko vijeće Grada Pazina, klasa: 022-03/21-04/297, urbroj: 50301-21/06-21-3 od 26. kolovoza 2021. raspisani su prijevremeni izbori za članove Gradskog vijeća Grada Pazina.

Odluka Vlade Republike Hrvatske stupa na snagu 2. rujna 2021.

Izbori će se održati u nedjelju, 3. listopada 2021.

2. Rokovi teku od

3. rujna 2021. u 00:00 sati.

3. Prijedlozi kandidacijskih lista za izbor članova Gradskog vijeća Grada Pazina moraju prispjeti nadležnom izbornom povjerenstvu u roku od 14 dana od dana stupanja na snagu odluke o raspisivanja izbora, dakle do

16. rujna 2021. do 24:00 sata.

(članak 21. stavak 1. Zakona)

4. Nadležno izborno povjerenstvo sastavit će i objaviti sve pravovaljano predložene kandidacijske liste i zbirnu listu za izbor članova Gradskog vijeća Grada Pazina, u lokalnim sredstvima javnog priopćavanja i tisku, na oglasnoj ploči i mrežnoj stranici Grada Pazina u roku od 48 sati od isteka roka za kandidiranje, dakle do

18. rujna 2021. do 24:00 sata.

(članak 26. stavak 1. Zakona)

5. Nadležno izborno povjerenstvo dostavit će Državnom izbornom povjerenstvu pravovaljane kandidacijske liste i zbirnu listu radi objave cjelovite informacije o svim kandidacijskim listama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona)

6. Izborna promidžba počinje danom objave zbirnih lista te traje zaključno do 24 sata prije dana održavanja izbora, dakle do

1. listopada 2021. do 24:00 sata.

(članak 35. stavak 1. Zakona)

7. Zabrana izborne promidžbe (izborna šutnja), javno predstavljanje i obrazlaganje izbornih programa sudionika biračima, nagovaranje birača da glasuju za određenu kandidacijsku listu ili kandidata, objavljivanje procjena izbornih rezultata, kao i objavljivanje prethodnih, neslužbenih rezultata izbora, izjava i intervjua sudionika izborne promidžbe te navođenje njihovih izjava ili pisanih djela traje

od 2. listopada 2021. u 00:00 sati

do 3. listopada 2021. u 19:00 sati.

(članak 35. stavak 3. Zakona)

8. Nadležno izborno povjerenstvo odredit će biračka mjesta na svom području odmah nakon raspisivanja izbora, a najkasnije dan nakon objave zbirnih lista.

Nadležno izborno povjerenstvo objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja izbora, dakle do

17. rujna 2021. do 24:00 sata.

(članak 69. stavak 1. Zakona)

9. Političke stranke dužne su odrediti članove pojedinih biračkih odbora i dostaviti njihova imena nadležnom izbornom povjerenstvu najkasnije 12 dana prije održavanja izbora, dakle do

20. rujna 2021. do 24:00 sata.

(članak 42. stavak 6. Zakona)

Ako političke stranke ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju nadležnom izbornom povjerenstvu u zadanom roku, nadležno izborno povjerenstvo samostalno će odrediti članove biračkih odbora.

(članak 42. stavak 6. Zakona)

10. Nadležno izborno povjerenstvo mora imenovati članove biračkih odbora najkasnije 10 dana prije dana održavanja izbora, dakle do

22. rujna 2021. do 24:00 sata.

(članak 44. stavak 2. Zakona)

11. Glasovanje traje neprekidno

3. listopada 2021. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona)

12. Birački odbori moraju u što kraćem roku dostaviti zapisnike o svom radu s ostalim izbornim materijalom nadležnom izbornom povjerenstvu, a najkasnije u roku od 12 sati od zatvaranja biračkih mjesta, dakle do

4. listopada 2021. do 7:00 sati.

(članak 65. Zakona)

13. Nadležno izborno povjerenstvo utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle do

4. listopada 2021. do 19:00 sati.

14. Kad nadležno izborno povjerenstvo utvrdi rezultate glasovanja bez odgode će objaviti rezultate izbora sukladno zapisnicima o radu.

(članak 86. Zakona)

15. Zaštita izbornog prava ostvaruje se u skladu s odredbama članaka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 2. rujna 2021.

17. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 013-06/21-01/106
 Urbroj: 507-03/08-21-1
 Zagreb, 26. kolovoza 2021.

Potpredsjednik
 koji obavlja dužnost predsjednika Povjerenstva
 Damir Kontrec, v. r.